BG Официален вестник на Европейския съюз L 78/34

РЕГЛАМЕНТ (ЕС) 2016/440 НА КОМИСИЯТА

от 23 март 2016 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за атразин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) във връзка с член 17 и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за атразин са определени в приложение II и в част Б от приложение III към Регламент (ЕО) № 396/2005.

(2) Всички съществуващи разрешения за продукти за растителна защита, съдържащи атразин, бяха отменени. В съответствие с член 17 от Регламент (ЕО) № 396/2005 МДГОВ, установени за това активно вещество в приложения II и III, следва да бъдат заличени.

(3) В съответствие с член 43 от Регламент (ЕО) № 396/2005 Комисията поиска от Европейския орган за безопасност на храните, наричан по-долу „Органът“, да представи научно становище относно временните МДГОВ, които са определени за зърнените култури, вследствие на искане за допустимост на вноса от Аржентина. Въз основа на изпитвания за остатъчни вещества, представени от заявителя в подкрепа на използването на атразин върху царевица в съответствие с добрите селскостопански практики в Аржентина, Органът стигна до заключението (2), че МДГОВ за атразин в зърнени култури следва да бъдат намалени до ниво от 0,05 mg/kg. Това ниво съответства на съществуващата съответна граница на установяването за атразин в продукти от растителен произход. Предложените МДГОВ не представляват риск за здравето на европейските потребители.

(4) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(5) Поради това Регламент (ЕО) № 396/2005 следва да бъде съответно изменен.

(6) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ с настоящия регламент и за които информацията показва, че се поддържа високо равнище на защита на потребителите.

(7) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени преди 13 октомври 2016 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 13 октомври 2016 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 23 март 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Reasoned opinion on the setting of a new maximum residue level for atrazine in cereals (Обосновано становище за определяне на нови МДГОВ за атразин в зърнени култури). EFSA Journal (Бюлетин на ЕОБХ), 2015;13(6):4126 [21 стр.].